Priekšlikums PADOMES ĪSTENOŠANAS REGULA, ar kuru groza Īstenošanas regulu (ES) Nr. 857/2010, ar ko dažu veidu polietilēntereftalāta importam, kura izcelsme cita starpā ir Pakistānā, piemēro galīgo kompensācijas maksājumu un galīgi iekasē pagaidu maksājumu /* COM/2013/0604 final - 2013/0293 (NLE) */





PASKAIDROJUMA RAKSTS 1. PRIEKŠLIKUMA KONTEKSTS • Priekšlikuma pamatojums un mērķi Šis priekšlikums attiecas uz to, kā, daļēji atsākot antisubsidēšanas procedūru, kas attiecas uz dažu veidu polietilēntereftalāta importu, kura izcelsme cita starpā ir Pakistānā, piemērot Padomes 2009. gada 11. jūnija Regulu (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis (“pamatregula”). • Vispārīgais konteksts Šis priekšlikums sagatavots, īstenojot Vispārējās tiesas spriedumu par Padomes 2009. gada 11. jūnija Regulas (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis[1], (“pamatregula”) īstenošanu un veicot izmeklēšanu saskaņā ar pamatregulā noteiktajām pamatprasībām un procedūras prasībām. • Spēkā esošie noteikumi priekšlikuma jomā Padomes 2010. gada 27. septembra Īstenošanas regula (ES) Nr. 857/2010[2]. • Atbilstība pārējiem ES politikas virzieniem un mērķiem Neattiecas. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI • Apspriešanās ar ieinteresētajām personām Procedūrā iesaistītajām ieinteresētajām personām jau ir bijusi iespēja izmeklēšanas laikā aizstāvēt savas intereses saskaņā ar pamatregulas noteikumiem. • Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. • Ietekmes novērtējums Šis priekšlikums ir sagatavots, īstenojot pamatregulu. Pamatregulā nav paredzēts vispārējs ietekmes novērtējums, bet sniegts pilnīgs vērtējamo nosacījumu uzskaitījums. 3. PRIEKŠLIKUMA JURIDISKIE ASPEKTI • Ierosināto pasākumu kopsavilkums Komisija 2013. gada 17. maijā Eiropas Savienības Oficiālajā Vēstnesī publicētajā paziņojumā[3] (“paziņojums par daļēju atsākšanu”) paziņoja par antisubsidēšanas izmeklēšanas daļēju atsākšanu attiecībā uz tāda dažu veidu polietilēntereftalāta importu, kura izcelsme cita starpā ir Pakistānā. Procedūra tika atsākta, jo Vispārējā tiesa bija atcēlusi Padomes īstenošanas regulas (ES) Nr. 857/2010 1. pantu, ciktāl tas attiecas uz Pakistānas ražotāju eksportētāju Novatex Ltd (“Novatex” jeb “attiecīgais uzņēmums”). Saskaņā ar Līguma par Eiropas Savienības darbību 266. pantu Eiropas Savienības iestādēm ir pienākums pildīt Vispārējās tiesas spriedumus. Tāpēc Eiropas Komisija daļēji atsāka antisubsidēšanas izmeklēšanu, proti, ciktāl tā attiecas uz uzņēmumu Novatex. Pievienotais Komisijas priekšlikums Padomes regulai, ar ko nosaka grozītu galīgo kompensācijas maksājumu uzņēmumam Novatex, sagatavots pēc tam, kad ieinteresētajām personām tika dots pietiekams laiks, kurā sniegt piezīmes par 2013. gada 25. jūnija pārskatīto galīgo informācijas izpaušanas dokumentu. Tādēļ Padomei tiek ierosināts pieņemt pievienoto priekšlikumu regulai, kas iespējami drīz būtu jāpublicē Eiropas Savienības Oficiālajā Vēstnesī. • Juridiskais pamats Padomes Regula (EK) Nr. 597/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis. • Subsidiaritātes princips Priekšlikums ir Savienības ekskluzīvā kompetencē. Tāpēc subsidiaritātes principu nepiemēro. • Proporcionalitātes princips Priekšlikums ir saskaņā ar proporcionalitātes principu, jo rīcības forma ir aprakstīta iepriekš minētajā pamatregulā un neparedz valstu lēmumus. Netiek prasīts norādīt, kā līdz minimumam samazina un proporcionāli priekšlikuma mērķim sadala Savienības, valstu valdību, reģionālo un vietējo varas iestāžu, uzņēmēju un pilsoņu finansiālo un administratīvo slogu. • Juridisko instrumentu izvēle Ierosinātais juridiskais instruments: Padomes regula. Citi instrumenti nebūtu piemēroti, jo pamatregula neparedz alternatīvas. 4. Ietekme uz budžetu Priekšlikums neietekmē Savienības budžetu. 2013/0293 (NLE) Priekšlikums PADOMES ĪSTENOŠANAS REGULA, ar kuru groza Īstenošanas regulu (ES) Nr. 857/2010, ar ko dažu veidu polietilēntereftalāta importam, kura izcelsme cita starpā ir Pakistānā, piemēro galīgo kompensācijas maksājumu un galīgi iekasē pagaidu maksājumu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2009. gada 11. jūnija Regulu (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis[4], (“pamatregula”) un jo īpaši tās 15. panta 1. punktu, ņemot vērā priekšlikumu, ko Eiropas Komisija (“Komisija”) ir iesniegusi pēc apspriešanās ar padomdevēju komiteju, tā kā: A. PROCEDŪRA (1) Ar Padomes Īstenošanas regulu (ES) Nr. 857/2010[5] (“apstrīdētā regula”) Padome noteica galīgos antisubsidēšanas maksājumus no 44,02 euro par tonnu līdz 139,70 euro par tonnu dažu veidu tāda polietilēntereftalāta importam, kura viskozitātes rādītājs atbilstoši ISO standartam 1628-5 ir 78 ml/g vai lielāks un kura izcelsme cita starpā ir Irānā, Pakistānā un Apvienotajos Arābu Emirātos. (2) Pakistānas ražotājs eksportētājs, kas sadarbojās, proti, Novatex Ltd (“Novatex” jeb “attiecīgais uzņēmums”), 2010. gada 6. decembrī iesniedza prasību Vispārējā tiesā par apstrīdētās regulas atcelšanu, ciktāl tā attiecas uz pieprasījuma iesniedzēju[6]. (3) Vispārējā tiesa 2012. gada 11. oktobrī, pieņemot spriedumu lietā T-556/10 (“Vispārējās tiesas spriedums”), konstatēja, ka Komisija un Padome nav ņēmušas vērā skaitli, kurš iegūts 2008. gada nodokļu deklarācijas 74. pozīcijas pārskatīšanā, un kļūda, kas tāpēc radusies, ietekmē apstrīdētās regulas 1. punkta likumību, ciktāl Padomes noteiktais galīgais kompensācijas maksājums pārsniedz maksājumu, kurš būtu piemērojams, ja kļūda nebūtu pieļauta. Tāpēc Vispārējā tiesa atcēla apstrīdētās regulas 1. pantu, ciktāl tas attiecas uz Novatex un pārsniedz galīgo kompensācijas maksājumu, kas būtu piemērojams, ja šī kļūda nebūtu pieļauta. (4) Lietā T-2/95[7] (“IPS lieta”) Vispārējā tiesa atzina, ka gadījumos, ja procedūra sastāv no vairākiem administratīviem posmiem, viena šāda posma anulēšana neanulē visu procedūru. Šī antisubsidēšanas procedūra ir šāda vairākposmu procedūra. Tādējādi apstrīdētās antisubsidēšanas regulas daļas atcelšana nenozīmē, ka tiek atcelta visa procedūra, kas veikta pirms attiecīgās regulas pieņemšanas. Turklāt saskaņā ar Līguma par Eiropas Savienības darbību (“LESD”) 266. pantu Savienības iestādēm ir jāpilda Vispārējās tiesas 2012. gada 11. novembra spriedums. Tas nozīmē arī iespēju, atstājot negrozītas neapstrīdētās daļas, uz kurām neattiecas Vispārējās tiesas spriedums[8], labot apstrīdētās regulas aspektus, kā dēļ tā tika daļēji atcelta. Būtu jānorāda, ka visi pārējie apstrīdētajā regulā ietvertie secinājumi paliek spēkā. (5) Pēc Vispārējās tiesas 2012. gada 11. oktobra sprieduma Komisija 2013. gada 17. maijā daļēji atsāka antisubsidēšanas izmeklēšanā attiecībā uz dažu veidu polietilēntereftalāta importu, kura izcelsme cita starpā ir Pakistānā[9]. Atsāktā izmeklēšana skar vienīgi Vispārējās tiesas sprieduma īstenošanu attiecībā uz Novatex. (6) Par izmeklēšanas daļēju atsākšanu Komisija oficiāli informēja zināmos attiecīgos ražotājus eksportētājus, importētājus, lietotājus un izejmateriālu piegādātājus, kā arī eksportētājvalsts un Savienības ražošanas nozares pārstāvjus. Ieinteresētajām personām tika dota iespēja paziņojumā par procedūras sākšanu noteiktajā termiņā rakstiski darīt zināmu savu viedokli un pieprasīt uzklausīšanu. Neviena ieinteresētā persona nepieprasīja uzklausīšanu. (7) Visas iesaistītās personas tika informētas par būtiskajiem faktiem un apsvērumiem, uz kuru pamata tika paredzēts ieteikt grozīta galīgā kompensācijas maksājuma noteikšanu uzņēmumam Novatex. Tām tika dots laiks, kurā tās pēc informācijas izpaušanas varēja iesniegt apsvērumus. B. VISPĀRĒJĀS TIESAS SPRIEDUMA ĪSTENOŠANA 1. Ievadpiezīme (8) Tiek atgādināts, ka apstrīdētās regulas daļējas atcelšanas iemesls bija tāds, ka Komisijai un Padomei būtu bijis jāņem vērā, ka uzņēmuma 2008. gada nodokļu deklarācijas 74. pozīcija ir grozīta. 2. Ieinteresēto personu piezīmes (9) Piezīmju iesniegšanai piemērojamajā termiņā attiecīgais uzņēmums (Novatex) norādīja, ka pēc 2012. gada 11. oktobra sprieduma dažu veidu Pakistānas izcelsmes polietilēntereftalāta importam noteiktais galīgais kompensācijas maksājums būtu jāsamazina par 1,02 %. Novatex paziņoja arī, ka uzņēmumam Novatex piemērojamais kompensācijas maksājums no 2010. gada 1. jūnija (norādītais pagaidu maksājuma spēkā stāšanās datums) būtu jānosaka 4,1 % jeb 35,39 euro par tonnu apmērā. (10) Citas piezīmes par procedūras daļējas atsākšanas būtību netika saņemtas. 3. Piezīmju analīze (11) Pēc iepriekš minēto piezīmju analīzes tika apstiprināts, ka Īstenošanas regulas (ES) Nr. 857/2010 atcelšana attiecībā uz Novatex, ciktāl galīgais kompensācijas maksājums pārsniedz maksājumu, kas būtu piemērojams, ja Tiesas norādītā kļūda nebūtu pieļauta, nenozīmē, ka tiek atcelta visa procedūra, kura veikta pirms attiecīgās regulas pieņemšanas. (12) Novatex subsīdijas maksājuma likmes pārrēķinā, kurā ņemta vērā uzņēmuma nodokļu deklarācijas 74. pozīcija ar grozījumiem, patiešām iegūst summu 35,39 euro par tonnu. (13) Pārskatītā maksājuma likme tiešām būtu jāpiemēro ar atpakaļejošu spēku, proti, no dienas, kad stājās spēkā Īstenošanas regula (ES) Nr. 857/2010. Saskaņā ar minētās regulas 2. pantu to piemēro no dienas, kad stājas spēkā Komisijas Regula (ES) Nr. 473/2010, ar ko nosaka pagaidu kompensācijas maksājumu. Minētā Komisijas regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī, proti, 2010. gada 2. jūnijā (nevis 2010. gada 1. jūnijā, kā norādījis Novatex). 4. Secinājums (14) Ņemot vērā iesniegtās piezīmes un to analīzi, tika secināts, ka, īstenojot Vispārējās tiesas spriedumu, būtu jāpārskata uzņēmumam Novatex piemērojamā kompensācijas maksājuma likme, un tā būtu jāsamazina no 44,02 euro par tonnu uz 35,39 euro par tonnu. Uzņēmums Novatex izmeklēšanas periodā bija vienīgais attiecīgā ražojuma ražotājs eksportētājs Pakistānā, tāpēc šī pārskatītā maksājuma likme attiecas uz visu importu no Pakistānas. Pārskatītā maksājuma likme būtu jāpiemēro ar atpakaļejošu spēku, proti, no dienas, kad stājusies spēkā Īstenošanas regula (ES) Nr. 857/2010. Saskaņā ar minētās regulas 2. pantu tā būtu jāpiemēro no dienas, kad stājās spēkā Komisijas Regula (ES) Nr. 473/2010, ar ko nosaka pagaidu kompensācijas maksājumu. (15) Būtu jāuzdod muitas dienestiem atbilstīgi piemērojamajiem muitas tiesību aktiem atmaksāt tos maksājumus, kas samaksāti, pārsniedzot 35,39 euro par tonnu attiecīgā importa. C. INFORMĀCIJAS IZPAUŠANA (16) Ieinteresētās personas tika informētas par būtiskajiem faktiem un apsvērumiem, uz kuru pamata tika paredzēts īstenot Vispārējās tiesas spriedumu. Piemērojot pamatregulas 30. panta 5. punktā noteikto 10 dienu termiņu, visām ieinteresētajām personām tika dota iespēja iesniegt piezīmes. (17) Būtiskas piezīmes netika saņemtas. D. PASĀKUMU GROZĪŠANA (18) Ņemot vērā rezultātus, kas gūti, daļēji atsākot procedūru, tiek uzskatīts par lietderīgu grozīt kompensācijas maksājumu, kas piemērojams attiecīgā Pakistānas izcelsmes ražojuma importam, uz 35,39 euro par tonnu. (19) Šī procedūra neietekmē dienu, kurā beigsies ar apstrīdēto regulu noteikto pasākumu termiņš, un tā joprojām ir 2015. gada 30. septembris, IR PIEŅĒMUSI ŠO REGULU. 1. pants 1. Padomes Īstenošanas regulas (ES) Nr. 857/2010 1. panta 2. punkta tabulu groza šādi. “Valsts || Galīgā kompensācijas maksājuma likme (EUR/tonnu) Irāna: visi uzņēmumi || 139,70 Pakistāna: visi uzņēmumi || 35,39 Apvienotie Arābu Emirāti: visi uzņēmumi || 42,34” 5. Pakistānai noteikto pārskatīto maksājuma likmi 35,39 euro par tonnu piemēro no 2010. gada 30. septembra. 6. Saskaņā ar Īstenošanas regulas (ES) Nr. 857/2010 (tās sākotnējā redakcijā) 1. pantu samaksāto vai iegrāmatoto maksājumu summas un pagaidu maksājumu summas, kas galīgi iekasētas saskaņā ar minētās regulas (tās sākotnējā redakcijā) 2. pantu un kas pārsniedz summas, kuras noteiktas, pamatojoties uz šīs regulas 1. pantu, atmaksā, vai notiek atbrīvošana no to samaksas. Atmaksu un atbrīvošanu no samaksas pieprasa no valsts muitas dienestiem saskaņā ar spēkā esošajiem muitas tiesību aktiem. Ja vien nav noteikts citādi, piemēro spēkā esošos noteikumus par muitas nodokļiem. 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] OV L 188, 18.7.2009., 10. lpp. [2] OV L 254, 29.9.2010., 10. lpp. [3] OV C 138, 17.5.2013., 32.–34. lpp. [4] OV L 188, 18.7.2009., 104.–105. lpp. [5] OV L 254, 29.9.2010., 10. lpp. [6] Lieta T-556/10 Novatex Ltd pret Eiropas Savienības Padomi. [7] Lieta T-2/95 Industrie des poudres sphériques (IPS) pret Padomi, [1998] Recueil II-3939. [8] Lieta T-2/95 Industrie des poudres sphériques (IPS) pret Padomi, [1998] Recueil II-3939. [9] OV C 138, 17.5.2013., 32.–34. lpp.